פירוש נוסף ערך זה עוסק בדפוס התיישבות. אם התכוונתם למשמעות אחרת, ראו כפר (פירושונים).
הכפר העתיק הולוקה, הונגריה
**כפר** הוא דפוס התיישבות אנושי המאופיין במספר פרמטרים, בהם היותו מבוסס על חקלאות, גודלו ביחס לעיר, או מיקומו באזור ספר. הכפר יהיה לרוב (אבל לא תמיד) קטן מעיירה. עד למהפכה התעשייתית ועידן העיור שבא בעקבותיה היה הכפר צורת ההתיישבות של מרבית האוכלוסייה האנושית.

כפר מסורתי וכפריר
-----------------

הכפריר ויילר אוברוויל ברשות המקומית ואלדקירך בשווייץ
הכפר המסורתי היה יישוב קטן שבו בדרך כלל חיו בין 5 ל-30 משפחות, וסביב בתי הכפר השתרעו האדמות החקלאיות שלו. המונח "כפריר" (**Hamlet**) משמש להגדרת כפר קטן ביותר הקשור מבחינה מנהלית ליחידה גדולה יותר. מקורו של השם במונח הגרמאני למתחם אדמה או מרעה. בישראל משתמשים במונח "כפריר" גם ביחס לכפר המיושב באופן עונתי או ארעי.

באנגליה, ההבדל המסורתי בין כפר לכפריר היה נעוץ בקיומה של קהילה דתית נפרדת בכפר, עם או בלי כנסייה. לעיתים הכפריר התהווה באזור מסחרי בשטחי הכפר, כגון טחנת קמח, מכרה או מזח. ההבדל בין כפר לעיירה או עיר הוא היעדרו של שוק בכפר וקיומו של שוק (בדרך כלל יום אחד בשבוע) בעיירה או בעיר. בקנדה גם רשות מקומית המונה אלפי תושבים עשויה להיקרא "כפריר" (Hamlet).

בחלק ממדינות ארצות הברית המונח "כפר" (Village) מהווה צורת התאגדות מוניציפלית בה ניתנות סמכויות פחותות ליישוב על ידי השלטון המקומי האזורי, מאשר הסמכויות הניתנות לעיר. אין משמעות למספר התושבים בהבחנה בין עיר לכפר.

אסיה
----

### דרום אסיה

דלהוה, כפר במזרח הודו
בשנת 2011 בהודו, 68.84% מההודים (כ-833.1 מיליון בני אדם) חיו ב-640,867 כפרים שונים. הגודל של כפרים אלה משתנה באופן ניכר. ב-236,004 כפרים הודים מתגוררים פחות מ-500 איש, ולעומת זאת, ב-3,976 כפרים גודל האוכלוסייה הוא 10,000+. ברוב הכפרים יש מקדש, כנסייה או מסגד משלהם, בהתאם לדת המקומית.

### מזרח אסיה

בסין, הכפרים (村) הם קטנים מעיירות (乡) או ערים (镇). בטאיוואן, הכפרים הם נמוכים מעיירות. שם הכפר בסינית הוא "טסואן" או "קאן" (村) מתחת לעיירה כפרית ו"לי" (鄉) מתחת לעיירה עירונית.

הכפר בישראל
-----------

על פי הלשכה המרכזית לסטטיסטיקה ושאר רשויות המנהל הישראליות, **כפר** מוגדר כיישוב שיש בו בין 40 ל-2,000 תושבים קבועים. יישוב גדול יותר נקרא עיירה, ויישוב קטן יותר נחשב מקום.

בלשון הדיבור כפי שהתפתחה בארץ ישראל, המונח "כפר" מתייחס בפועל כמעט תמיד ל**כפר ערבי**, בעוד יישוב יהודי שאינו עירוני נקרא "קיבוץ", "קבוצה", "מושב", "מושבה", או "יישוב קהילתי" - אך כמעט לעולם לא "כפר". יתר על כן, המונח "כפר" משמש לא פעם גם להתייחסות ליישובים ערביים גדולים המונים אף עשרות אלפי תושבים.

עם זאת, ישנם מספר יישובים יהודיים ששמותיהם מכילים את המילה "כפר" (על אף שחלקם אינם נחשבים לכפרים כלל בעיני הציבור הישראלי), לדוגמה:

* כפר החורש
* כפר סבא
* כפר יונה
* כפר אז"ר
* כפר ביאליק
* כפר מנחם
* כפר האורנים
* כפר מל"ל
* כפר מסריק
* כפר אדומים
* כפר תבור
* כפר זיתים
* כפר חיטים
* כפר חב"ד
* כפר בלום
* כפר תפוח
* כפר מימון
* כפר סירקין

בערים שונות בישראל, ישנן שכונות הנושאות את המילה "כפר" בתחילת שמן. לדוגמה: כפר גנים בפתח תקווה וכפר שלם בתל אביב.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **כפר** |
| ויקישיתוף תמונות ומדיה בוויקישיתוף: **כפרים** |

* גדעון ביגר ודוד גרוסמן, ‏צפיפות האוכלוסין בכפר המסורתי בארץ-ישראל, **קתדרה** 63, אפריל 1992, עמ' 108–121
* כפרים, דף שער בספרייה הלאומית

הערות שוליים
------------

1. ↑  הלשכה המרכזית לססטיסטיקה, מ ב ו א

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007539087205171
* BNE: XX533621
* BnF: cb11939034z (data)
* GND: 4012775-8
* HDS: 007947
* LCCN: sh85143356
* NARA: 10662758
* NKC: ph127041

 |